**Мамай мектебіндегі «Рухани жаңғыру» кабинеті**

 *Қазақ елі экономикалық өсіп-даму қарқынымен, саяси бет-беделімен талай биік-биік белестер мен асқар асуларды бағындырды! Тәуелсіздік алғалы бергі аз уақыт ішінде дамудың даңғыл жолына түсіп, етегін жинап, іргесін бекемдеп үлгерді. Ендігі мақсат-меже халқымыздың ғасырлар бойы жинақталып ұрпақтан-ұрпаққа жеткен бай рухани байлығын дәріптей жаңғырту.*

 *Қазақстан Республикасының Президенті, Елбасымыз Нұрсұлтан Әбішұлы Назарбаевтың 2017 жылдың 12 сәуірінде Қазақстан халқына жолдаған* ***«Болашаққа бағдар: рухани жаңғыру»*** *атты бағдарлама-мақаласы бүкілхалықтық қолдауға ие болып, сол бағдарламадағы басымдықтарды орындау мақсатындағы жұмыстар барлық өңірлерде, түрлі салалар бойынша қарқынды түрде жүзеге асырылуда.*

 *Еліміздің білім беру саласы бойынша аталған бағдарлама аясында* ***«Тәрбие және Білім»*** *атты кіші бағдарлама құрылып, ондағы басты базалық төрт бағыт бойынша ауқымды шаралар ұйымдастырылуда. Аталған төрт бағыт:*

1. ***«Өлкетану»***
2. ***«Отаным - тағдырым»***
3. ***«Саналы азамат»***
4. ***Кітап – білім бұлағы» -*** *деп аталады.*

 *Біржан сал ауданы Мамай орта мектебінде ақпан айының жиырма жетісі күні Елбасымыздың «Болашаққа бағдар: рухани жаңғыру» бағдарлама-мақаласын негізге ала отырып және де ондағы басымдықтарды жүзеге асыру үшін, ұлт болашағы - бүгінгі ұрпақтың рухани тұрғыдан жан-жақты дамуына ықпал ету мақсатында «Рухани жаңғыру» кабинеті салтанатты түрде ашылды.*

 *Кабинеттің ашылу рәсіміне Мамай ауылының әкімі Біржанов Марат Жексенбайұлы, ауылдың ақсақалдары, ақ жаулықты апа-әжелер, ауыл тұрғындары қатысты. Салтанатты іс-шараның алғашқы кезеңінде ауылдастарға «Болашаққа бағдар: рухани жаңғыру» бағдарламасы жайында нақты ақпараттар берілумен қатар, бағдарламаның мақсат-міндеттері, бағыттары туралы мәлімет айтылды. Мектеп директоры Біржанов Дулат Бөлесұлының құттықтау сөзінен кейін келген қауым оқушылардың орындауындағы Отан, тәуелсіздік, туған жер тақырыбындағы өлең, әндерін тыңдап, өнерлеріне тәнті болды.*

 *Салтанатты жиынның екінші бөлігінде іс-шараға қатысушы құрметті қонақтар алдымен мектеп фоесындағы ардагерлер стендімен, өткен жылдың қазан айында Көкшетау қаласындағы Мәлік Ғабдуллин атындағы облыстық мұражайда бір ай көлемінде облыс халқы мен қала тұрғындары назарына ұсынылған, ауылымыздың өткен тарихы мен бүгінгі тыныс-тіршілігінен сыр шертетін мектептің өлкетанымдық мұражайымен таныстырылды. Өлкетану мұражайының таныстырылымынан кейін «Рухани жаңғыру» кабинетінің ашылуына да кезек келіп жетті. «Рухани жаңғыру» кабинетінің лентасын қию рәсімі ауыл ақсақалы Жексенбай ата мен ауыл имамы Ермек Найманұлына ұсынылды. Ауылдың ардақты әжелерінің бірі Бәтеш апа «Рухани жаңғыру» кабинетінің салтанатты ашылуына шашу шашты.*

 *«Рухани жаңғыру» кабинетінің таныстырылымын өлең сөзбен өрнектеп, шешен тілмен шешіле жеткізген шәкірттер Аружан*

*(7-сынып) мен Ділнәз (9-сынып) жұрт ықыласына бөленді.*

 *Кабинеттегі «Даналар сөзі – ақылдың көзі» атты кітап сөресіне* ***«Рухани жаңғыру»*** *бағдарламасының* ***«Кітап – білім бұлағы»*** *бағытына сәйкес халқымыздың ұлы даналары, ғұламалары мен ақын-жазушыларының адамның рухани жан дүниесін нұрландырар, жан азығы, қымбат қазына – кітаптары орналастырылды. Сонымен қатар, мектеп оқушыларының тек терең білім-білікті игеріп қана қоймай, рухани тұрғыда жан дүниесі бай, туған Отанын, елін-жерін, халқын сүйетін, ұлтының өткенін, тарихын жетік білетін саналы азамат етіп тәрбиелеу мақсатында ұйымдастырылған сайыстар мен іс-шаралардан бейне-фотолар стенді қойылды. Кабинеттегі «Рухани жаңғыру» стендінде «Болашаққа бағдар: рухани жаңғыру» бағдарламалық мақаласының басым бағыттары, соның ішінде білім беру саласына тікелей байланысты «Тәрбие және білім» кіші бағдарламасының мақсат-міндеттері, бағыттары, салалары көрсетілген. Мектеп ұстаздарының «Рухани жаңғыру» бағдарламасының бағыттары бойынша өткізген іс-шараларының жоспарлары ілініп, оқушылардың осы бағдарламаның «Өлкетану», «Отаным-тағдырым», «Саналы азамат» бағыттары бойынша жасаған жұмыстары, салған суреттері аспан түстес көгілдір жапқышпен көмкерілген үлтелдер үстіне орын тепті. Қазақстан Республикасының тұңғыш Президенті, Елбасы Нұрсұлтан Әбішұлы Назарбаевтың нағыз ұлт лидері, дара тұлға екендігін танытатын кітаптар, өмір жолы, өмір өткелдері туралы туындылар, оның басқарушылық, адамгершілік болмысы мен, сарапдал саясаткерлігі, көрегендігі жайлы сыр шертетін туындылар жеке сөреден орын алды. Аз уақыттың ішінде Арқа төсінде бой көтерген әсем қала, жас қала – Астананың әдемілігі мен әсемдігін дәріптейтін буклеттер кабинетті ажарландыра түскендей! Кіші Отанымыз, өскен өлкеміз – Ақмола облысы жайында мәлімет берер материалдар жинағы, өңір тарихи, қасиетті мекендері, өнеркәсіп салалары, өндіріс орындары, қалалары мен елдімекендері, халқы, табиғаты турасында баяндалатын құнды кітаптар, энциклопедиялық жинақтар кабинет сөресіне сән бергендей!*

 *Салтанатты іс-шараның соңында ақсақалды аталар батасын беріп, үлкендер тілектерін айтты. Осыдан былай оқушылар мен ұстаздар қауымы, ата-аналар, ауылдастарымыз, «Рухани жаңғыру» кабинеті арқылы мектепте аталмыш бағдарлама аясында жасалып жатқан жұмыстармен танысып қана қоймай, өздері де тікелей атсалысуларына толық мүмкіндік жасалғанын сенімді түрде атап айтуға болады. Жиылған қауым мектеп асханасынан дәм татып, арқа-жарқа болып тарқасты. «Рухани жаңғыру» кабинетіне материалдар жинау, безендіру, іс-шараның жоспарын құрып, жоғары деңгейінде өткізілуіне атсалысқан мұғалімдер ұжымы мен өнер көрсеткен оқушыларға, жалпы ұжымға мектеп әкімшілігі алғысын білдіреді!*

 ***Қойшыбай Ермұрат***

*Мамай орта мектебінің*

*қазақ тілі мен әдебиеті*

 *пәнінің мұғалімі*